NAZIV PROJEKTA: KONČ NAŠ SVAGDAŠNJI

TEMATSKO PODRUČJE: Razvoj zavičajnog identiteta

CILJ PROJEKTA: Istražiti i upoznati narodnu nošnju hrašćinskog kraja, isticati i upozoravati na važnost očuvanja tradicijske nošnje užeg zavičaja, potaknuti zajednicu na brigu o tradicijskoj nošnji i suradnju u cilju rekonstrukcije hrašćinske narodne nošnje.

ŠKOLA: OŠ Vladimir Nazor Budinščina, Budinščina 13 c, 49284 Budinščina

 Telefon/telefaks: 049 459113

 E-adresa: ured@os-vnazor-budinscina.skole.hr

Voditeljica projekta: Jasna Kranjec, učiteljica 1.r.

Učenici u projektnoj skupini: učenici 5.razreda PŠ Hrašćina:

Mihael Besek, Dario Brckan, Anđelko Grđan, Gabrijel Keščec, Ivona Kurtoić, Jelena Pavlović, Katarina Šmit, Mirela Žugec

Učenici koji će predstavljati projekt: Dario Brckan, Ivona Kurtoić, Jelena Pavlović, Mirela

 Žugec

OPIS PROJEKTA

Izbor i opisivanje problema

Knjiga „Zapisi o Hrašćini“ podsjetila nas je na narodnu pjesmu „Hrašćinka je fajn snešica“ koja je naš interes usmjerila na narodnu nošnju zavičaja i nezaobilazan detalj te nošnje – konč za koji nismo znali što je. Što je konč nisu znali ni naši ukućani, a ni većina mještana.

Prve informacije o konču dala nam je naša bivša učiteljica. Shvatili smo da je konč zaboravljeni dio narodne nošnje što su ga žene nosile na glavi i da mu prijeti potpuni zaborav, a time i da se izgubi vrijedan dio zavičajnog identiteta. Otkrili smo da iščeznuće konča kao problem uopće nije prisutno u zajednici i to pitanje nitko nije smatrao bitnim. No, većina ispitanika smatrala je da bi se o tom nasljeđu baštine trebao brinuti mjesni KUD.

Mi mislimo da je oživljavanje konča važno za očuvanje zavičajnog identiteta i da je krajnje vrijeme pokrenuti projekt za njegovo spašavanje od zaborava. To bi trebalo zbog svoje posebnosti biti zanimljivo KUD-u, lokalnoj, ali i županijskoj vlasti radi turističke atrakcije.

Moguća rješenja problema

Na području općine Hrašćina djeluje KUD „Meteor“ koji na svojim nastupima nosi narodnu nošnju koju su u nedostatku originalnih sašile same članice folklorne sekcije prema nahođenju starijih mještanki. Provedene ankete pokazale su neslaganja oko pitanja hrašćinske nošnje. Neki ispitanici smatraju da je KUD trebao uključiti stručnjake i izraditi izvornu narodnu nošnju. Kako u zajednici nismo našli ni skupine ni pojedince koji bi se bavili očuvanjem nošnje, odlučili smo promijeniti stav zajednice i potaknuti određene skupine ljudi da se zauzmu za istraživanje i obnovu konča. U nedostatku podataka na terenu prihvatili smo se istraživanja literature koja opisuje hrašćinsku narodnu nošnju, traženju starih fotografija kojima je nošnja dokumentirana i traženju osoba koje bi nam mogle pomoći u rekonstrukciji konča.

Najbolji pristup rješavanju problema

Usuglasili smo se da je najbolji pristup rješavanju problema usmjeriti naše aktivnosti na poticanje udruga da se angažiraju oko istraživanja i promocije konča.

KUD je najodgovorniji jer mu je djelatnost najuže vezana za naš problem pa će promovirati konč na svojim nastupima. Općina Hrašćina mogla bi podržati spašavanje konča financiranjem njegove stručne izrade. Klub ljubitelja zavičajne baštine Hrašćina pronalazit će vjerodostojne i autentične podatke u muzejima, arhivima i drugim ustanovama. Mi ćemo podatke o konču tražiti na terenu propitkujući starije mještanke.

Dobre strane našeg pristupa su istraživanje i timski rad, razvijanje zavičajnog identiteta te povezivanje i međusobna suradnja udruga, škole i Općine. Osim toga, izabrali smo aktivnosti koje su ustavne i potiču ostvarenje ljudskih prava i načela građanskog odgoja.

Plan djelovanja

Mi, učenici na terenu smo pronašli jednu osobu koja nam je vjerno opisala konč i oblikovala uzorak. Klub ljubitelja zavičajne baštine Hrašćina dosad je otkrio da u muzejima i arhivima nema nikakvih zapisa o narodnoj nošnji i konču hrašćinskog kraja. Cilj nam je potaknuti ih da pokrenu projekt većih istraživačkih razmjera koji uključuje i rekonstrukciju nošnje.

Želimo potaknuti i članice folklorne sekcije KUD-a „Meteor“ da prema uzorku žičanog dijela konča sašiju platneni dio kojim se žičani pokriva.

Predstavljanje projekta

Naše aktivnosti objavljivane su na web stranicama škole i općine, radio Zlataru i u Zagorskom listu.

Projekt je predstavljen učenicima naše škole, ravnateljici i pedagoginji, Učiteljskom vijeću i na Godišnjoj skupštini Kluba ljubitelja zavičajne baštine Hrašćina.

Ostvareni rezultati

Saznali smo što je konč, kako izgleda, tko ga je i kada nosio. Došli smo i do prvog primjerka.

KUD „Meteor“ i Klub ljubitelja zavičajne baštine Hrašćina prihvatili su našu inicijativu, podržali i nastavili projekt. Uzorak koji je izradila baka „pričalica“ prihvaćen je u Muzeju Starog grada Varaždina, a Klub ljubitelja zavičajne baštine Hrašćina nastavit će projekt s ciljem rekonstrukcije hrašćinske narodne nošnje i u suradnji sa spomenutim muzejom. Naš će cilj u potpunosti biti ostvaren kada folklorna sekcija KUD-a „Meteor“ bude konč uvrstila u detalj narodne nošnje i nosila ga na svojim nastupima.